ddrg/super_eurlex huggingface dataset:
FÆLLES AKTION af 22. november 1996 vedtaget af Rådet på grundlag af artikel J.3 og K.3 i traktaten om den Europæiske Union vedrørende foranstaltninger til beskyttelse mod virkningerne af den eksterritoriale anvendelse af lovgivning vedtaget af et tredjeland og af foranstaltninger, som er baseret herpå eller er en følge heraf (96/668/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.3 og artikel K.3, stk. 2, litra b),

under henvisning til de overordnede retningslinjer, der blev fastlagt på Det Europæiske Råds møde i Firenze den 21. og 22. juni 1996, og

ud fra følgende betragtninger:

Et tredjeland har vedtaget en række love, bekendtgørelser og andre retsakter, som har til formål at regulere virksomhed, der udøves af fysiske og juridiske personer, der hører under medlemsstaternes jurisdiktion;

ved deres eksterritoriale anvendelse krænker sådanne love, bekendtgørelser og andre retsakter international ret;

sådanne love, herunder bekendtgørelser og andre retsakter, samt foranstaltninger, som er baseret herpå eller er en følge heraf, påvirker eller vil kunne påvirke det etablerede retssystem og være til skade for Den Europæiske Unions interesser og ovennævnte fysiske og juridiske personers interesser;

Rådet har vedtaget forordning (EF) nr. 2271/96 (1) for at beskytte Fællesskabets interesser og fysiske og juridiske personers interesser i forbindelse med udøvelsen af deres rettigheder i medfør af traktaten om oprettelse af Det Europæiske Fællesskab;

under disse ekstraordinære omstændigheder bør medlemsstaterne træffe de nødvendige foranstaltninger for at sikre, at ovennævnte fysiske og juridiske personers interesser beskyttes, i det omfang en sådan beskyttelse ikke ydes i henhold til forordning (EF) nr. 2271/96;

denne fælles aktion og forordning (EF) nr. 2271/96 udgør et integreret hele, der inddrager Fællesskabet og medlemsstaterne i overensstemmelse med deres specifikke beføjelser -

VEDTAGET FØLGENDE FÆLLES AKTION:

Artikel 1

Hver medlemsstat træffer de foranstaltninger, den finder nødvendig, til beskyttelse af enhver person, der er omhandlet i artikel 11 i forordning (EF) nr. 2271/96, og hvis interesser berøres af den eksterritoriale anvendelse af love, herunder bekendtgørelser og andre retsakter, som er nævnt i bilaget til forordning (EF) nr. 2271/96, og foranstaltninger, som er baseret herpå eller er en følge heraf, i det omfang disse interesser ikke er beskyttet i henhold til nævnte forordning.

Artikel 2

Denne fælles aktion træder i kraft på datoen for vedtagelsen.

Artikel 3

Denne fælles aktion offentliggøres i EFT.

Udfærdiget i Bruxelles, den 22. november 1996.

På Rådets vegne

S. BARRETT

Formand

(1) Se side 1 i denne Tidende.
FÆLLES HOLDNING af 25. juni 1996 fastlagt af Rådet på grundlag af artikel J.2 i traktaten om Den Europæiske Union, vedrørende Østtimor (96/407/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2 -

FASTLAGT DENNE FÆLLES HOLDNING:

Artikel 1

Den Europæiske Union, der henviser til sine tidligere erklæringer om situationen på Østtimor, agter at arbejde for følgende mål:

1) Der skal ad dialogens vej søges en retfærdig, samlet og internationalt acceptabel løsning på Østtimor-spørgsmålet, som fuldt ud respekterer Timors befolknings legitime interesser og forventninger i overensstemmelse med folkeretten.

2) Situationen på Østtimor med hensyn til respekten for menneskerettighederne skal forbedres.

Artikel 2

Som led i forfølgelsen af de i artikel 1 nævnte mål:

1) støtter Den Europæiske Union de initiativer, der er taget i De Forenede Nationers regi, og som kan bidrage til at løse dette problem

2) støtter Den Europæiske Union især de igangværende samtaler under FN's generalsekretærs auspicier med henblik på at bidrage til tilvejebringelsen af den i stk. 1, nr. 1, nævnte løsning, som fortsat støder på alvorlige problemer, som hindrer egentlige fremskridt

3) tilskynder Den Europæiske Union til møder mellem parterne på Timor som led i dialogen under De Forenede Nationers auspicier

4) opfordrer Den Europæiske Union den indonesiske regering til at træffe konkrete foranstaltninger, som kan føre til en betydelig forbedring af menneskerettighedssituationen på Østtimor, navnlig ved en fuldstændig iværksættelse af de forskellige beslutninger, som De Forenede Nationers Menneskerettighedskommission har vedtaget på dette område

5) støtter Den Europæiske Union aktioner, som har til formål generelt at styrke respekten for menneskerettighederne på Østtimor og væsentligt forbedre dets befolknings situation med de midler, som Den Europæiske Union råder over, og gennem støtten til den indsats, som NGO'erne yder.

Artikel 3

Rådet sikrer opfølgningen af denne fælles holdning.

Artikel 4

Denne fælles holdning finder anvendelse fra datoen for vedtagelsen.

Artikel 5

Denne fælles holdning offentliggøres i Tidende.

Udfærdiget i Luxembourg, den 25. juni 1996.

På Rådets vegne

M. PINTO

Formand
FÆLLES HOLDNING af 25. juni 1996 fastlagt af Rådet på grundlag af artikel J.2 i traktaten om Den Europæiske Union om forberedelse af den fjerde konference om konventionen om forbud mod udvikling, fremstilling og oplagring af bakteriologiske (biologiske) våben og toksinvåben samt om disse våbens tilintetgørelse (BTWC) (96/408/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2 -

FASTLAGT FØLGENDE FÆLLES HOLDNING:

Artikel 1

Formålet med den fælles aktion er at styrke overholdelsen af den internationale ordning for ikke-spredning af bakteriologiske (biologiske) våben og toksinvåben ved at fremme universel anvendelse af konventionen om forbud mod udvikling, fremstilling og oplagring af bakteriologiske (biologiske) våben og toksinvåben samt om disse våbens tilintetgørelse (BTWC), og en succesfuld afslutning på forhandlingerne om at styrke BTWC ved hjælp af et retligt bindende og effektivt kontrolsystem.

Artikel 2

1. Med henblik på at opfylde formålene i artikel 1 skal medlemsstaterne som forberedelse til og under BTWC's fjerde gennemgangskonference, aktivt støtte fremskridt i arbejdet i den ad hoc-gruppe, der blev nedsat på den særlige konference af stater, der deltager i BTWC (den 19.-30. september 1994 i Genève) med det formål at overveje passende foranstaltninger, herunder kontrolforanstaltninger, og at udarbejde forslag til styrkelse af konventionen, som kan indarbejdes i et retligt bindende instrument, der kan forelægges for de kontraherende parter.

2. Medlemsstaterne bør således i forbindelse med ad hoc-gruppen og gennemgangskonferencen tilstræbe størst mulige fremskridt med hensyn til kontrolforanstaltninger. På gennemgangskonferencen skal de navnlig arbejde for:

- godkendelse af de resultater, som ad hoc-gruppen til den tid har opnået

- en beslutning om at intensivere ad hoc-gruppens arbejde, således at forhandlingerne om en kontrolprotokol for BTWC kan afsluttes så hurtigt som muligt inden næste særlige konference mellem de kontraherende parter i BTWC, som skal afholdes senest i midten af 1998. I den forbindelse bør den tid, der er afsat til arbejde vedrørende BTWC i 1997 og 1998, forøges betydeligt, uanset andre prioriterede spørgsmål på den internationale dagsorden for nedrustning.

Artikel 3

Foranstaltningen til støtte for målene i artikel 1 og 2 omfatter:

- demarcher fra formandskabets side over for de deltagende stater på de betingelser, der er fastsat i artikel J.5, stk. 3, i traktaten

- demarcher fra formandskabets side på de betingelser, der er fastsat i traktatens artikel J.5, stk. 3, over for stater, der endnu ikke har undertegnet BTWC, og stater, der har undertegnet, men endnu ikke ratificeret BTWC, med henblik på at fremme universel anvendelse af BTWC.

Artikel 4

Denne fælles holdning træder i kraft på dagen for dens vedtagelse.

Denne fælles holdning offentliggøres i Tidende.

Udfærdiget i Luxembourg, den 25. juni 1996.

På Rådets vegne

M. PINTO

Formand
FÆLLES AKTION af 10. juni 1996 vedtaget af Rådet på grundlag af artikel J.3 i traktaten om Den Europæiske Union, vedrørende Unionens aktion til støtte for valgene i Bosnien-Hercegovina (96/406/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.3 og J.11,

under henvisning til konklusionerne fra Det Europæiske Råds samling den 15. og 16. december 1995 i Madrid,

under henvisning til Rådets konklusioner af 13. maj 1996 -

VEDTAGET FØLGENDE FÆLLES AKTION:

Artikel 1

Formålet med denne fælles aktion er, at Den Europæiske Union støtter OSCE's aktiviteter i medfør af Paris-fredsaftalerne og i forbindelse med valgene i Bosnien-Hercegovina. Aktionen er i overensstemmelse med OSCE's retningslinjer for forberedelse, overvågning og observation i forbindelse med valghandlingen.

Den fælles aktion er en forstærkning af den støtte, som Den Europæiske Union allerede yder til OSCE's aktiviteter, gennem ECMM (European Community Monitoring Mission), Fællesskabets egen indsats og de enkelte medlemsstaters initiativer. ECMM støtter fuldt ud OSCE's mission i forbindelse med valghandlingen, der er en prioriteret opgave.

Artikel 2

Den i artikel 1 omhandlede støtte får form af udsendelse af et EU-korps som led i overvågningen af valget under OSCE's auspicier.

Artikel 3

1. For at dække udgifterne til virkeliggørelsen af målene for den fælles aktion afholdes der et beløb på 3 mio. ECU over De Europæiske Fællesskabers almindelige budget for 1996.

2. EU-korpset deltager som led i OSCE's mission i overvågningen af hele valghandlingen for en periode af fire uger. Deres overvågningsarbejde finansieres af det i stk. 1 nævnte beløb.

Beløbet omfatter udgifterne til EU-korpsets deltagelse (såsom dagpenge og andre opholdsudgifter, særlig tjenestebeklædning, oplæring, lokal befordring og ud- og hjemrejse til og fra de pågældende zoner, samt forsikringsudgifter).

3. Udgifter, der afholdes af det i stk. 1 fastsatte beløb, forvaltes efter Fællesskabets procedurer og regler på budgetområdet.

Artikel 4

Rådet tager om nødvendigt den fælles aktion op til fornyet overvejelse med henblik på at yde støtte fra Den Europæiske Union til observationen af valget under OSCE's auspicier.

Artikel 5

Rådet gør status over gennemførelsen af den fælles aktion.

Artikel 6

Den fælles aktion træder i kraft på dagen for dens vedtagelse.

Den offentliggøres i Tidende.

Udfærdiget i Luxembourg, den 10. juni 1996.

På Rådets vegne

L. DINI

Formand
FÆLLES HOLDNING af 17. december 1996 fastlagt af Rådet på grundlag af artikel J.2 i traktaten om Den Europæiske Union, vedrørende indførelse af embargo over for Afghanistan med hensyn til våben, ammunition og militærudrustning (96/746/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2, og

ud fra følgende betragtning:

De Forenede Nationers Sikkerhedsråds resolution 1076(1996) af 22. oktober 1996 opfordrede alle stater til omgående at ophøre med at forsyne alle parter i konflikten i Afghanistan med våben og ammunition -

FASTLAGT FØLGENDE FÆLLES HOLDNING:

Artikel 1

Der indføres embargo over for Afghanistan med hensyn til våben, ammunition og militærudrustning (1).

Artikel 2

Den Europæiske Unions medlemsstater vil bestræbe sig på at tilskynde andre lande til at vedtage en tilsvarende tilbageholdende politik.

Artikel 3

Denne fælles holdning skal senest efter seks måneders forløb tages op til revision i forbindelse med en detaljeret stillingtagen til Den Europæiske Unions forbindelser med Afghanistan.

Artikel 4

Denne fælles holdning træder i kraft på datoen for dens vedtagelse.

Artikel 5

Den offentliggøres i Tidende.

Udfærdiget i Bruxelles, den 17. december 1996.

På Rådets vegne

I. YATES

Formand

(1) Embargoen omfatter kampvåben og ammunition hertil, våbenplatforme, ikke-våbenplatforme og hjælpeudstyr som opført i EF-embargofortegnelsen af 8. og 9. juli 1991. Embargoen omfatter også reservedele, reparation, vedligeholdelse og overførsel af militærteknologi samt kontrakter, som er indgået forud for embargoens indførelse.
FÆLLES HOLDNING af 17. december 1996 fastlagt af Rådet på grundlag af artikel J.2 i traktaten om Den Europæiske Union vedrørende undtagelser fra embargoen mod Irak (96/741/EF)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2,

under henvisning til resolution 660, 661, 666, 670 (1990) og 687 (1991), vedtaget af De Forenede Nationers Sikkerhedsråd,

under henvisning til resolution 986 (1995), vedtaget af De Forenede Nationers Sikkerhedsråd den 14. april 1995, og aftalememorandum af 20. maj 1996 mellem Irak og De Forenede Nationers generalsekretær om gennemførelse af denne resolution -

FASTLAGT FØLGENDE FÆLLES HOLDNING:

Artikel 1

I forbindelse med den embargo, der er indført mod Irak i overensstemmelse med resolution 660, 661, 666, 670 (1990) og 687 (1991), vedtaget af De Forenede Nationers Sikkerhedsråd, er undtagelser tilladt i overensstemmelse med resolution 986 (1995), vedtaget af De Forenede Nationers Sikkerhedsråd den 14. april 1995, i overensstemmelse med aftalememorandum af 20. maj 1996 mellem Irak og De Forenede Nationers generalsekretær, som omhandlet i punkt 13 heri, og de procedurer, som er fastsat af den komité, der er nedsat ved resolution 661 (1990).

Artikel 2

Denne fælles holdning træder i kraft på dagen for dens vedtagelse.

Den offentliggøres i Tidende.

Udfærdiget i Bruxelles, den 17. december 1996.

På Rådets vegne

I. YATES

Formand
FÆLLES AKTION af 29. april 1997 vedtaget af Rådet på grundlag af artikel J.3 i traktaten om Den Europæiske Union vedrørende Den Europæiske Unions bidrag til fremme af gennemsigtigheden i kontrollen med eksport af nukleart materiale (97/288/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.3 og J.11,

under henvisning til de overordnede retningslinjer, som Det Europæiske Råd vedtog på mødet den 24. og 25. juni 1994 på Korfu,

under henvisning til afgørelserne fra den konference mellem de stater, der er parter i traktaten om ikke-spredning af kernevåben (NPT), der fandt sted fra 17. april til 12. maj 1995,

under henvisning til de igangværende forberedelser af konferencen til revision af NPT i år 2000 -

VEDTAGET FØLGENDE FÆLLES AKTION:

Artikel 1

Formålet med denne fælles aktion er at bidrage til at styrke det internationale system for ikke-spredning af kernevåben, herunder at fremme gennemsigtighed i kontrollen med eksport af nukleart materiale inden for rammerne af dialog og samarbejde mellem alle interesserede stater, der er parter i traktaten om ikke-spredning af kernevåben (NPT).

Artikel 2

1. For at opfylde formålet i artikel 1 støtter Den Europæiske Union bl.a. de bestræbelser, som Gruppen af Leverandører af Nukleart Materiale (NSG) udfolder for at fremme gennemsigtighed. Støtten omfatter:

- et aktivt bidrag fra Den Europæiske Union til fremme af arbejdet i den arbejdsgruppe vedrørende gennemsigtighed under NSG, som blev nedsat af NSG's plenarforsamling den 25. og 26. april 1996 i Buenos Aires

- et bidrag på indtil 75 000 ECU, som afholdes over De Europæiske Fællesskabers almindelige budget for 1997 til finansiering af det første NSG-seminar om kontrol med eksport af nukleart materiale, der er planlagt til at finde sted i oktober 1997.

2. De udgifter, der finansieres ved hjælp af det i stk. 1 fastsatte beløb, forvaltes i overensstemmelse med Det Europæiske Fællesskabs budgetprocedurer og -regler.

Artikel 3

Rådet vil tage gennemførelsen af denne fælles aktion, samt muligheden for yderligere foranstaltninger fra Den Europæiske Unions side, op til fornyet overvejelse, bl.a. i forbindelse med forberedelse af NPT-revisionskonferencen i år 2000.

Artikel 4

Denne fælles aktion træder i kraft på datoen for dens vedtagelse.

Artikel 5

Denne fælles aktion offentliggøres i Tidende.

Udfærdiget i Luxembourg, den 29. april 1997.

På Rådets vegne

H. VAN MIERLO

Formand
FÆLLES HOLDNING af 8. december 1997 fastlagt af Rådet på grundlag af artikel J.2 i traktaten om Den Europæiske Union, vedrørende Sierra Leone (97/826/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2, og

ud fra følgende betragtning:

FN's Sikkerhedsråd vedtog den 8. oktober 1997 resolution 1132 (1997), hvori det anmoder Sierra Leones militærjunta om øjeblikkeligt at træffe foranstaltninger til at give afkald på sin magt og lette genindsættelsen af den demokratisk valgte regering samt landets tilbagevenden til forfatningsmæssig orden; denne resolution skal iværksættes i hele Den Europæiske Union på de betingelser, der er fastsat i FN's Sikkerhedsråds resolution 1132 (1997), især for så vidt angår foranstaltningernes varighed -

FASTLAGT FØLGENDE FÆLLES HOLDNING:

Artikel 1

Medlemsstaterne hindrer i henhold til deres nationale lovgivning indrejse i deres område eller transit gennem deres område for alle medlemmerne af militærjuntaen og de voksne medlemmer af deres familier.

Intet i stk. 1 forpligter en medlemsstat til at nægte sine egne statsborgere indrejse i sit område.

De personer, der er berørt af denne foranstaltning, identificeres i henhold til punkt 5 og punkt 10, litra f), i FN's Sikkerhedsråds resolution 1132 (1997), med undtagelse af personer, hvis tilstedeværelse kan tillades i henhold til punkt 5 i nævnte resolution, især af kontrollerede humanitære årsager.

Artikel 2

Der indføres embargo over for Sierra Leone med hensyn til våben og alt dertil knyttet materiel af alle typer, herunder våben og ammunition, militærkøretøjer og -udstyr, paramilitært udstyr og reservedele hertil i henhold til punkt 6 i FN's Sikkerhedsråds resolution 1132 (1997).

Artikel 3

De økonomiske forbindelser og kontakterne med Sierra Leone begrænses i henhold til FN's Sikkerhedsråds resolution 1132 (1997).

Artikel 4

Denne fælles holdning træder i kraft den 8. december 1997.

Artikel 5

Den offentliggøres i Tidende.

Udfærdiget i Bruxelles, den 8. december 1997.

På Rådets vegne

J. POOS

Formand
FÆLLES HOLDNING af 30. oktober 1997 fastlagt af Rådet på grundlag af artikel J.2 i traktaten om Den Europæiske Union vedrørende Angola med henblik på at tilskynde »União Nacional para a Independência Total de Angola« (UNITA) til at opfylde sine forpligtelser i fredsprocessen (97/759/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2, og

ud fra følgende betragtninger:

FN's Sikkerhedsråd vedtog den 28. august 1997 og den 29. september 1997 henholdsvis resolution 1127 (1997) og resolution 1130 (1997), hvori det henstiller til Angolas regering og især til UNITA uden yderligere forsinkelse at afklare de endnu uafklarede aspekter i fredsprocessen og Lusaka-protokollen; resolutionerne skal gennemføres i Den Europæiske Union som helhed på de deri anførte betingelser, navnlig hvad angår varigheden af de trufne foranstaltninger;

det forekommer i denne forbindelse ønskeligt, at de foranstaltninger, der tidligere er truffet over for UNITA i medfør af FN's Sikkerhedsråds resolution 864 (1993), ajourføres -

FASTLAGT FØLGENDE FÆLLES HOLDNING:

Artikel 1

Forbindelserne med UNITA begrænses i overensstemmelse med FN's Sikkerhedsråds resolutioner 864 (1993), 1127 (1997) og 1130 (1997).

Artikel 2

Denne fælles holdning får virkning den 30. oktober 1997.

Artikel 3

Denne fælles holdning offentliggøres i Tidende.

Udfærdiget i Luxembourg, den 30. oktober 1997.

På Rådets vegne

F. BODEN

Formand
FÆLLES HOLDNING af 15 september 1997 fastlagt af Rådet på grundlag af artikel J.2 i traktaten om Den Europæiske Union, vedrørende restriktive foranstaltninger mod de personer i Bosnien-Hercegovina, der modarbejder fredsaftalerne (97/625/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2, og

ud fra følgende betragtninger:

Den Europæiske Union arbejder for en fuldstændig gennemførelse af de fredsaftaler for Bosnien-Hercegovina, der blev undertegnet den 14. december 1995 i Paris;

det internationale samfund er fast besluttet på at træffe alle foranstaltninger, der måtte være nødvendige for at straffe parter, der er ansvarlige for manglende overholdelse af de indgåede forpligtelser samt de frister, der blev aftalt på »fredsimplementeringsrådets« ministerkonference den 30. maj 1997 i Sintra;

Rådet mener, under hensyntagen til henstillingerne fra den høje repræsentant, at personer, der handler imod ånden i fredsaftalerne, skal formenes adgang til alle områder i Den Europæiske Unions medlemsstater;

Rådet forbeholder sig muligheden af at revidere eller udvide listen over de personer, der er nævnt i denne fælles holdning -

FASTLAGT FØLGENDE FÆLLES HOLDNING:

1. De personer, der er opført på listen i bilaget, nægtes indrejse i medlemsstaternes områder. Listen kan revideres, navnlig på grundlag af nye henstillinger fra den høje repræsentant.

2. Medlemsstaterne træffer alle nødvendige foranstaltninger, for at bestemmelserne i stk. 1 kan få virkning fra datoen for fastlæggelsen af denne fælles holdning.

3. Denne fælles holdning offentliggøres i Tidende.

Udfærdiget i Bruxelles, den 15. september 1997.

På Rådets vegne

J. POOS

Formand

BILAG

- MOMCILO KRAJISNIK

(Medlem af statspræsidiet; fødselsdato: 20. januar 1945)

- BORO BOSIC

(Medformand for ministerrådet; fødselsdato: 17. juni 1950)

- SPASOJE ALBIJANIC

(Minister for kommunikation og civile anliggender; fødselsdato: 25. maj 1955)

- GAVRO BOGIC

(Viceminister for udenrigshandel og økonomi; fødselsdato: 27. juli 1940)

- DRAGAN BOZANIC

(Viceudenrigsminister; fødselsdato: 9. april 1948)
FÆLLES HOLDNING af 24. juli 1997 fastlagt af Rådet på grundlag af artikel J.2 i traktaten om Den Europæiske Union, om Koreahalvøens Energiudviklingsorganisation (KEDO) (97/484/FUSP)

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel J.2, og

ud fra følgende betragtninger:

Det Europæiske Råd lagde på mødet den 24.-25. juni 1994 på Korfu stor vægt på, at alle parter overholder traktaten om ikke-spredning af kernevåben;

Rådet vedtog den 5. marts 1996 fælles aktion 96/195/FUSP (1), der har til formål at bidrage til en samlet løsning på spørgsmålet om spredning af kernevåben på Koreahalvøen;

Det Europæiske Atomenergifællesskab (Euratom) har forhandlet om tiltrædelse af Koreahalvøens Energiudviklingsorganisation (KEDO) med henblik på at støtte KEDO's mål ved at yde betydelige midler over en femårsperiode;

bidrag ydes på nationalt grundlag af de enkelte medlemsstater; denne udvikling udgør et centralt element i Den Europæiske Unions tilsagn med hensyn til at løse spørgsmålet om spredning af kernevåben og om opretholdelse af fred og sikkerhed på Koreahalvøen;

i forbindelse med Kommissionens indgåelse af aftalen om betingelserne for Euratoms tiltrædelse af KEDO var Rådet og Kommissionen enige om, at hvis KEDO's bestyrelse tager et spørgsmål op, der falder uden for Euratoms kompetenceområde, er det formandskabet, der skal tage ordet og fremføre en holdning hertil -

FASTLAGT FØLGENDE FÆLLES HOLDNING:

1. Med hensyn til spørgsmål, der falder uden for Euratoms kompetenceområde, fastlægges holdningen i KEDO's bestyrelse af Rådet og fremføres af formandskabet.

2. Med henblik herpå skal Kommissionen, der er det eneste kontaktpunkt i forbindelse med KEDO's bestyrelses aktiviteter, straks underrette formandskabet om FUSP-anliggender, der skal drøftes på bestyrelsesmøder i KEDO.

3. Denne fælles holdning offentliggøres i Tidende.

Udfærdiget i Bruxelles, den 24. juli 1997.

På Rådets vegne

M. FISCHBACH

Formand

(1) EFT nr. L 63 af 13. 3. 1996, s. 1.